In nomine sanctæ et individuæ Trinitatis, ego Hugo, Senonensis archiepiscopus, notum facio omnibus tam futuris quam præsentibus quod Seguinus de Sancto-Florentino, cognomento Furans-Canem, concedit et laudat, in manu Guichardi Pontiniaci abbatis, donum quod, se laudante, mater sua Alpacia, et frater suus Guarmundus, dederant in manu Hugonis ejusdem loci abbatis; quod donum ut fratres Pontiniaci quiete et libere in perpetuum possideant ita distinctum fieri voluit videlicet: totam terram quæ in territorio Challiaci jure hæreditario se contingebat; et si quis aliquid ibi de se in casamentum habebat, vel habere debebat; et ut in omni quod de silva quæ vocatur Ota ad se jure pertinuit, sive pertinet, prædicti fratres omni tempore faciant et accipiant, libere et sine contradictione, ad opus Challiaci et ipsius abbatiæ, et aliarum grangiarum suarum, quidquid in suos et animalium suorum usus facere vel sumere voluerint, ut plenius et apertius hoc donum describatur, ferrum et apes, nemus et explanare et in agriculturam redigere si voluerint. Concedit casamentum quoque Bosonio apud Sanctam-Porcariam, et quod ipse Seguinus apud Campum-Inventum habebat; quodque Salo ibidem de eo tenebat in eleemosinam Pontiniacensi ecclesia iterum concedit et laudat. Olchiam et quandam quam ipse in territorio Creciaci habebat insuper donat. Concedit et eisdem monachis in Valle-Severe, si ita voluerint, ad custodiam pecorum suorum et custodientium ea, juxta fontem domos construere. Hæc ut memorata sint laudat Regina, uxor ipsius Seguini. Hujus rei testes sunt: Thomas, sacerdos de Sancto-Florentino; Guillelmus, frater Herberti Evroardi; Herbertus Crassus; Ansellus Surdus; Avinus; Johannes serviens præfati Seguini; Petrus Turgisius; Radulfus serviens Herberti Crassi; Theobaldus filius Guillelmi de Venisiaco; Calo de Varginiaco. Actum anno ab incarnatione Domini millesimo centesimo quadragesimo tertio; Cœlestino, summo pontifice; regnante Ludovico rege Francorum et duce Aquitanorum.